**Сложно съставно изречение**

Да припомним!!! Сложно съчинено изречение – изреченията са равноправни и независими едно от друго, свързани са съчинително-безсъюзно или със съчинителни съюзи.

|  |  |
| --- | --- |
| Съчинителни съюзи | Видове сложни съчинени изречения |
| Безсъюзно свързване(,), и | Сложно съчинено съединително |
| Съюзи а, но, ала, ама | Сложно съчинено противоположно |
| Или…,или; ту…,ту; нито….,нито; дали…,или; ли…,или; и…,и и други | Сложно съчинено разделително |
| Различни съюзни връзки – хем…,хем; па; та; обаче; както и | Сложно съчинено разнородно |

Сложно съставно изречение – изреченията са неравноправни; има главно и подчинено изречение, което пояснява дума от главното или заема мястото на подлога при главно безлично изречение.

Позиции, които може да заема подчиненото изречение:

|  |  |  |
| --- | --- | --- |
| 1. | Главно, подчинено | Този град е такъв, защото такива са неговите граждани. |
| 2. | Подчинено, главно | Преди да преместят крак, опитваха здравината на почвата с тоягите си. |
| 3. | Главно, подчинено, главно | Всичко, което носим, е работен материал. |

Разпознавате подчиненото изречение по въвеждащата дума, тя стои пред него. Съюзите и съюзните думи, които въвеждат подчинени изречения, се наричат подчинителни. Запомнете, че ако връзката между изреченията не е съчинителна, то тя е подчинителна. Лесно ще се справите с откриването на подчинените изречения, ако следвате тези стъпки:

|  |  |
| --- | --- |
| 1. | Откривате сказуемите в сложното изречение. |
| 2. | Намирате границите на простите изречения в рамките на сложното. |
| 3. | Отбелязвате свързващата дума – там обикновено започва подчиненото изречение. По интонацията разбирате къде свършва то. |
| 4. | Ако трябва да определите вида на подчиненото изречение, открийте поясняваната дума от главното изречение и начина, по който изречението пояснява думата – като определение, обстоятелствено пояснение, допълнение или изпълнява роля на подлог за главното. |

Разгледайте следващите примери, за да проследите приложението на стъпките:

|  |  |  |
| --- | --- | --- |
| 1. | Откривате сказуемите в сложното изречение. | 1. Зяпачите край пътя мълчаха, сякаш някой им бе изключил звука.
2. Веднъж, когато беше отседнал в кралския замък Арберт, той покани на богат пир многобройните си гости.
3. Без да се бави повече, той тръгна нататък.
 |
| 2. | Намирате границите на простите изречения в рамките на сложното. | 1. Зяпачите край пътя мълчаха/, сякаш някой им бе изключил звука.
2. Веднъж/, когато беше отседнал в кралския замък/, той покани на богат пир многобройните си гости.
3. Без да се бави повече/, той тръгна нататък.
 |
| 3. | Отбелязвате свързващата дума – там обикновено започва подчиненото изречение. По интонацията разбирате къде свършва то. | 1. Зяпачите край пътя мълчаха, сякаш някой им бе изключил звука.
2. Веднъж, когато беше отседнал в кралския замък Арберт, той покани на богат пир многобройните си гости.
3. Без да се бави повече, той тръгна нататък.
 |

Пунктуационни особености при сложните съставни изречения

|  |  |  |
| --- | --- | --- |
| 1. | Ако пред въвеждащата подчиненото изречение дума има друга дума или словосъчетание, запетаята се слага пред тях. | В мига, в който го подминаваше, той въздъхна облекчено.Лелята, хубавата черна рокля и бялата престилка на която блестяха от чистота, се усмихна благо. |
| 2. | Ако пред подчиненото изречение има някои от следните думи: да, и, не, пред изречението няма запетая. | Ще бъда тук и когато завали.Кажи му да дойде.Ще ти помогна не защото съм ти задължен. |
| 3. | Ако подчиненото изречение е въведено с въпросителна дума, пред изречението няма запетая. | Никоя от тях не знаеше как се стопанисва кокетна малка къщичка до парка.Не знаеха дали ще пътуват.Уведоми ме кой ще дойде. |
| 4. | Ако пред подчиненото изречение има някое от уточняващите наречия: само, едва, дори, даже, чак, поне, много, малко и други, пред изречението няма запетая. | Пести си силите винаги когато можеш.Не внимава дори когато е важно.Появи се чак след като тръгнаха. |
| 5. | Когато като и сякаш въвеждат подчинено изречение, пред тях се поставя запетая. | Стъпваха бавно, като внимаваха много.Джамиля гледаше залеза с такъв тих възторг, сякаш й се бе явило някакво приказно видение. |
| 6. | Изречението завършва с въпросителен знак, когато главното изречение е въпросително. | Кажи ми къде отиваш.Каза ли ми къде отиваш? |
| 7. | Когато подчиненото изречение е въведено със сложен подчинителен съюз като: въпреки че, макар че, освен че, запетаята се поставя пред първата дума от съюза, а не пред че. | Той отново закъсня, въпреки че беше станал рано.Иван излезе, макар че имаше забрана.Тя, освен че имаше рана на коляното, получи и травма на главата. |

!!!! Подчиненото изречение се огражда със запетаи – отдясно, отляво или и от двете страни в зависимост от позицията, която заема спрямо главното.

Подчинителни съюзи: че, за да, без да, ако, щом, като, тъй като, въпреки че, макар че, освен че и др.

Подчинителни връзки: относителни и въпросителни местоимения или местоименни наречия – който, която, което, които, чийто, чиято, колкото, какъвто, каквато, защото, кой, коя, чий, чия, чие, чии, колко, дали, защо и др.